Vakansieplekke SA - abba game lodge
Slegs 17 kilometer noord van Modimolle (Nylstroom), teen die hange van die Waterberge, wag Abba Game Lodge vir jou as die perfekte blaaskansbestemming. Hierdie oase van bome en wildslewe in die bosveld word afgerond met 'n pragtige natuurlike dam en hope pret vir die hele gesin. Kies en keur onder andere uit visvang, staproetes, putt-putt, buitelug skaak en vlugbal of ontspan by die restaurant en bar na 'n aktiewe dag vol avontuur.
Rond jou wegbreekherinneringe af met 'n onvergeetlike wildsrit - kyk uit vir koedoe, kameelperd, duiker, gemsbok, klipspringer, blesbok, impala, volstruis en nog vele meer! Moet ook nie jou kamera vergeet as jy entoesiasties is oor ons geveerde vriende nie. Opsies vir akkommodasie sluit in gesellige selfsorg-chalets, sowel as 'n karavaan- en kampeerterrein. Die chalets het slaapopsies vir 2-8 mense met 'n kuierkombuis en eetkamer, braaiplek en ensuite badkamer. Linne word voorsien, maar onthou jou eie handdoeke.